Ehdotus EUROOPAN PARLAMENTIN JA NEUVOSTON ASETUS muita kuin rahoitustilejä koskevasta julkisyhteisöjen neljännesvuositilinpidosta

(komission esittämä)

PERUSTELUT

1. Ehdotuksen taustaa

Tilastovaatimuksia EMU:ssa käsittelevässä talous- ja rahoituskomitean (EFC) raportissa, jonka Ecofin-neuvosto hyväksyi 18 päivänä tammikuuta 1999, korostettiin muun muassa, että tarvitaan yhteiset ja yhdenmukaiset lyhyen aikavälin tilastot jäsenvaltioiden julkisesta rahoituksesta.

Tässä suhteessa annettiin etusija jo käytettävissä oleville tekijöille tai tekijöille, jotka voitaisiin saada nopeasti käytettäväksi kansallisella tasolla: asianomaisissa työryhmissä käydyn keskustelun ja tilasto-ohjelmakomitean hyväksynnän jälkeen komissio antoi asetuksen julkisen rahoituksen lyhyen aikavälin tilastoista [1]. Komission asetuksessa edellytetään, että neljännesvuosittaiset tiedot toimitetaan julkisyhteisöjen tulojen päätekijöistä ja rahamääräisistä sosiaalietuuksista kolmen kuukauden kuluessa sen vuosineljänneksen päättymisestä, jota tiedot koskevat, kesäkuusta 2000 alkaen.

[1] Ks. komission asetus (EY) N:o 264/2000, annettu 3 päivänä helmikuuta 2000.

Huhtikuussa 2000 talous- ja rahoituskomitean (EFC) toisessa seurantaraportissa, jossa käsiteltiin tilastovaatimusten täytäntöönpanoa, tunnustettiin niin sanotun ensimmäisen vaiheen aikana tehty työ ja annettiin seuraavat suositukset: Jäsenvaltioiden olisi saatettava päätökseen tämä ensimmäinen vaihe ja työskenneltävä tavoitteenaan laatia yksinkertaistettu muita kuin julkisyhteisöjen rahoitustilejä koskeva neljännesvuositilinpito kolmen kuukauden kuluessa asianomaisen kauden päättymisestä .... Kansantalouden yksinkertaistetun neljännesvuositilinpidon tietoja koskeva lopullinen tavoite odotetaan saavutettavan vuoteen 2005 mennessä kaikkien maiden osalta .... Välikautena 2002-2005 jäsenvaltiot toimittavat komissiolle (Eurostatille) julkisyhteisösektorin menoja ja tuloja koskevat tiedot parhaan estimaatin perusteella, erityisesti euroalueen kokonaissuureiden osalta.

Lisäksi ehdotettuun asetukseen viitataan EMU:n tilastovaatimuksia koskevassa toimintasuunnitelmassa, jonka Ecofin-neuvosto hyväksyi 29 päivänä syyskuuta 2000: asetus sisältyy muutoksia voimassa oleviin asetuksiin koskevaan luetteloon, joka komission on annettava neuvostolle viimeistään vuoden 2001 alussa.

Asetusta on valmisteltu näin ollen edellä esitettyjen toimenpiteiden puitteissa.

Siitä on keskusteltu julkisen rahoituksen lyhyen aikavälin tilastoja, kansantalouden tilinpitoa ja rahoitustilejä käsittelevissä työryhmissä.

2. Asetusehdotuksen sisältö

Asetuksen tarkoituksena on määritellä:

-muita kuin rahoitustilejä koskevan neljännesvuositilinpidon sisältö julkisyhteisöjen osalta

-luettelo niistä EKT-95:n luokista, joiden tiedot on toimitettava, ja näiden luokkien pääpiirteet.

Näiden yhteenveto on jäljempänä.

Tämän muita kuin rahoitustilejä koskevan neljännesvuositilinpidon sisältö määritellään viittaamalla EKT-95:n luettelon muihin taloustoimiin, jotka ovat julkisyhteisöjen menojen ja tulojen tekijöitä [2].

[2] Ks. komission asetus (EY) N:o 1500/2000, annettu 10 päivänä heinäkuuta 2000.

Asetuksen nojalla EKT-95:n luokista toimitettavat tiedot koskevat julkisyhteisöjen menojen ja tulojen tekijöitä, jotka eivät kuulu julkisen rahoituksen lyhyen aikavälin tilastoista 3 päivänä helmikuuta 2000 annetun komission asetuksen (EY) N:o 264/2000 soveltamisalaan.

Asetuksessa edellytetään neljännesvuosittaisten tietojen toimittamista viimeistään kolmen kuukauden kuluttua sen vuosineljänneksen päättymisestä, jota tiedot koskevat.

Ensimmäiset tiedot olisi toimitettava 30 päivänä kesäkuuta 2002 kaikkien jäsenvaltioiden osalta. Siirtymäkauden aikana - 30 päivästä kesäkuuta 2002 30 päivään maaliskuuta 2005, kyseiset päivät mukaan lukien - sallitaan "parhaiden neljännesvuosittaisten estimaattien" käyttö. Kesäkuun 30 päivästä 2005 alkaen neljännesvuosittaisten tietojen tulisi olla täysin EKT-95:n mukaisia ("parhaita estimaatteja" ei enää sallita).

Ensimmäiset neljännesvuosittaiset tiedot - "parhaat estimaatit" ovat mahdollisia - vuoden 1999 ensimmäisestä neljänneksestä vuoden 2002 ensimmäiseen neljännekseen olisi toimitettava 30 päivänä kesäkuuta 2002.

Poikkeukset tietojen toimittamisen aloittamisesta 30 päivänä kesäkuuta ovat mahdollisia joidenkin jäsenvaltioiden osalta. Poikkeuksen kesto ei saisi ylittää yhtä vuotta. Niiden maiden osalta, joita poikkeus koskee, tietojen toimittamisen alkamisajankohta ei saisi olla myöhäisempi kuin 30 päivä kesäkuuta 2003: tällöin olisi toimitettava neljännesvuosittaiset tiedot vuodesta 1999 vuoden 2003 ensimmäiseen neljännekseen.

2001/0056 (COD)

Ehdotus EUROOPAN PARLAMENTIN JA NEUVOSTON ASETUS

muita kuin rahoitustilejä koskevasta julkisyhteisöjen neljännesvuositilinpidosta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen [3],

[3] EYVL C ...

ottavat huomioon Euroopan keskuspankin lausunnon [4],

[4] EYVL C ...

noudattavat perustamissopimuksen 251 artiklassa määrättyä menettelyä [5],

[5] EYVL C ...

sekä katsovat seuraavaa:

(1) Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annettu neuvoston asetus (EY) N:o 2223/96 [6] (EKT-95) sisältää yhteisten standardien, määritelmien, luokitusten ja tilinpidon sääntöjen viitekehyksen jäsenvaltioiden tilien laatimista varten yhteisön tilastovaatimusten osalta, jotta saataisiin vertailukelpoisia tuloksia jäsenvaltioiden välillä.

[6] EYVL L 310, 30.11.1996, s.1.

(2) Tietotarpeita käsittelevässä talous- ja rahoituskomitean raportissa, jonka Ecofin-neuvosto hyväksyi 18 päivänä tammikuuta 1999, korostettiin, että tehokas valvonta ja talouspolitiikkojen koordinointi ovat erittäin tärkeitä talous- ja rahaliiton ja yhtenäismarkkinoiden moitteettoman toiminnan kannalta ja että tämä edellyttää kattavaa tilastotietojärjestelmää, joka tarjoaa poliittisille päättäjille tarpeellisia tietoja päätöstensä perustaksi. Raportissa todettiin myös, että julkisen rahoituksen lyhyen aikavälin tilastoille olisi annettava etusija erityisesti niissä jäsenvaltioissa, jotka osallistuvat talous- ja rahaliittoon, ja että tavoitteena oli laatia yksinkertaistettu julkisyhteisöjen muita kuin rahoitustilejä koskeva neljännesvuositilinpito vaiheittaisen lähestymistavan tuloksena.

(3) On tarkoituksenmukaista määritellä yksinkertaistettu muita kuin rahoitustilejä koskeva julkisyhteisöjen neljännesvuositilinpito viittaamalla EKT-95:n luetteloon sisältyviin julkisyhteisöjen menoja ja tuloja koskeviin luokkiin, jotka on määritelty neuvoston asetuksen (EY) N:o 2223/96 täytäntöönpanosta julkisyhteisöjen menojen ja tulojen osalta 10 päivänä heinäkuuta 2000 annetussa komission asetuksessa (EY) N:o 1500/2000 [7].

[7] EYVL L 172, 12.7.2000, s. 3.

(4) Vaiheittaisessa lähestymistavassa annettiin etusija veroille, todellisille sosiaaliturvamaksuille ja rahamääräisille sosiaalietuuksille luokkina, jotka ovat julkisen rahoituksen kehityssuuntien luotettavia indikaattoreita ja jotka ovat jo saatavilla ja ajan tasalla (ensimmäinen vaihe).

(5) Tämän ensimmäisen luokkien yhdistelmän neljännesvuosittaisten tietojen toimittaminen kesäkuusta 2000 alkaen kaikissa jäsenvaltioissa kuuluu neuvoston asetuksen (EY) N:o 2223/96 täytäntöönpanosta julkisen rahoituksen lyhyen aikavälin tilastojen osalta 3 päivänä helmikuuta 2000 annetun komission asetuksen (EY) 264/2000 [8] soveltamisalaan.

[8] EYVL L 29, 4.2.2000, s. 4.

(6) On tarpeen täydentää ensimmäistä vaihetta toisella luokkien yhdistelmällä täydellisen luettelon saamiseksi luokista, joista julkisyhteisöjen menot ja tulot muodostuvat.

(7) Tämän asetuksen mukaisesti toimitettujen neljännesvuosittaisten tietojen luotettavuutta suhteessa vuosittaisiin tietoihin olisi arvioitava. Sen vuoksi olisi laadittava neljännesvuosittaisten tietojen laatua koskeva raportti vuoden 2005 loppuun mennessä.

(8) Asetuksen (EY) N:o 2223/96 2 ja 3 artiklassa säädetään edellytyksistä, joilla komissio voi hyväksyä EKT-95:n menetelmää koskevia muutoksia sen sisällön selventämiseksi ja parantamiseksi. Muita kuin rahoitustilejä koskevien neljännesvuosittaisten tietojen keruu julkisyhteisöjen osalta edellyttää lisäresursseja jäsenvaltioissa. Niiden toimittamista komissiolle ei sen vuoksi voida käsitellä komission päätöksessä.

(9) Neuvoston päätöksellä 89/382/ETY, Euratom [9] perustettua tilasto-ohjelmakomiteaa ja neuvoston päätöksellä 91/115/ETY [10] perustettua raha-, rahoitus- ja maksutasetilastokomiteaa on kumpaakin kuultu kyseisten päätösten 3 artiklan mukaisesti,

[9] EYVL L 181, 28.6.1989, s. 47.

[10] EYVL L 59, 6.3.1991, s. 19.

OVAT ANTANEET TÄMÄN ASETUKSEN:

1 artikla

Sisältö

Tämän asetuksen tarkoituksena on määritellä muita kuin rahoitustilejä koskevan julkisyhteisöjen neljännesvuositilinpidon sisältö , vahvistaa luettelo niistä EKT-95:n luokista, joiden tiedot jäsenvaltioiden on toimitettava 30 päivästä kesäkuuta 2002 alkaen, ja määritellä näiden luokkien pääpiirteet.

2 artikla

Muita kuin rahoitustilejä koskevan julkisyhteisöjen neljännesvuositilinpidon sisältö

Muita kuin rahoitustilejä koskevan julkisyhteisöjen neljännesvuositilinpidon sisältö määritellään liitteessä viittaamalla niiden EKT-95:n luokkien luetteloon, joista julkisyhteisöjen menot ja tulot muodostuvat.

3 artikla

Luokat, joista neljännesvuosittaiset tiedot toimitetaan

1. Jäsenvaltioiden on toimitettava komissiolle (Eurostatille) neljännesvuosittaiset tiedot niiden luokkien tai luokkien ryhmien osalta, jotka sisältyvät liitteessä olevaan luetteloon lukuun ottamatta luokkia, joita koskevat tiedot on toimitettava asetuksen (EY) N:o 264/2000 mukaisesti.

2. Neljännesvuosittaiset tiedot on toimitettava seuraavien julkisyhteisöjen menojen ja tulojen luokkien (tai luokkien ryhmien) osalta:

(a) Menopuolella:

- Välituotekäyttö (P.2)

- Pääoman bruttomuodostus + Valmistamattomien muiden kuin rahoitusvarojen hankinnat miinus vähennykset (P.5 + K.2)

- Kiinteän pääoman bruttomuodostus (P.51)

- Palkansaajakorvaukset (D.1)

- Muut tuotantoverot (D.29)

- Tukipalkkiot, maksetut (D.3)

- Omaisuustulot (D.4)

- Korot (D.41)

- Tulo-, varallisuus- ym. juoksevat verot (D.5)

- Luontoismuotoiset sosiaaliset tulonsiirrot, jotka liittyvät kotitalouksille markkinatuottajilta hankittujen tuotteiden menoihin (D.6311 + D.63121 + D.63131)

- Muut tulonsiirrot (D.7)

- Kotitalouksien eläkerahasto-osuuden oikaisu (D.8)

- Pääomaverot + Investointiavustukset + Muut pääomansiirrot, maksetut (D.91 + D.92 + D.99)

(b) Tulopuolella:

- Markkinatuotos + Tuotos omaan loppukäyttöön + Maksut muusta markkinattomasta tuotoksesta (P.11 + P.12 + P.131)

- Muut tuotantopalkkiot, saadut (D.39)

- Omaisuustulot (D.4)

- Laskennalliset sosiaaliturvamaksut (D.612)

- Muut tulonsiirrot (D.7)

- Investointiavustukset + Muut pääomansiirrot, saadut (D.92 + D.99)

3. Kohtien D.41, D.7, D.92 ja D.99 taloustoimet on sulautettu julkisyhteisöjen sektorin sisällä. Muita taloustoimia ei ole sulautettu.

4 artikla

Neljännesvuosittaisten tietojen keruu: lähteet ja menetelmät

1. Neljännesvuosittaisten tietojen keruussa vuoden 2001 ensimmäisestä neljänneksestä alkaen noudatetaan seuraavia sääntöjä:

(a) Neljännesvuosittaisten tietojen on perustuttava mahdollisimman suuressa määrin tietoihin, jotka saadaan suoraan peruslähteistä, ja tavoitteena on oltava kunkin neljänneksen osalta ensimmäisten estimaattien ja lopullisten lukujen välisten erojen minimointi.

(b) Suoria tietoja on tarvittaessa täydennettävä kattavuuteen liittyvillä mukautuksilla ja käsitteellisillä mukautuksilla, jotta neljännesvuosittaiset tiedot ovat EKT-95:n käsitteiden mukaisia.

(c) Neljännesvuosittaisten ja vastaavien vuosittaisten tietojen on oltava johdonmukaisia.

2. Neljännesvuosittaiset tiedot vuoden 1999 ensimmäisestä vuosineljänneksestä vuoden 2000 neljänteen vuosineljännekseen on kerättävä sellaisten lähteiden ja menetelmien mukaisesti, joilla varmistetaan neljännesvuosittaisten tietojen ja vastaavien vuosittaisten tietojen johdonmukaisuus.

5 artikla

Neljännesvuosittaisten tietojen toimittamisen aikataulu

1. Edellä 3 artiklassa tarkoitetut neljännesvuosittaiset tiedot on toimitettava komissiolle (Eurostatille) viimeistään kolmen kuukauden kuluttua sen vuosineljänneksen päättymisestä, jota tiedot koskevat.

Kaikki mahdolliset tarkistukset edellisten vuosineljännesten tietoihin on toimitettava samanaikaisesti.

2. Ensimmäiset neljännesvuosittaiset tiedot toimitetaan vuoden 2002 ensimmäiseltä neljännekseltä. Jäsenvaltioiden on toimitettava nämä tiedot viimeistään 30 päivänä kesäkuuta 2002.

Komissio voi kuitenkin myöntää enintään yhdeksi vuodeksi poikkeuksen, joka koskee ensimmäisten neljännesvuosittaisten tietojen toimittamista vuoden 2002 ensimmäisestä neljänneksestä alkaen, jos kansalliset tilastojärjestelmät edellyttävät suuria mukautuksia.

6 artikla

Takautuvien tietojen toimittaminen

1. Jäsenvaltioiden on toimitettava komissiolle (Eurostatille) neljännesvuosittaiset takautuvat tiedot 3 artiklassa mainittujen luokkien osalta vuoden 1999 ensimmäisestä neljänneksestä alkaen.

2. Neljännesvuosittaiset tiedot vuoden 1999 ensimmäisestä neljänneksestä vuoden 2001 neljänteen neljännekseen on toimitettava komissiolle (Eurostatille) viimeistään 30 päivänä kesäkuuta 2002.

Komissio voi kuitenkin myöntää enintään yhdeksi vuodeksi poikkeuksen, joka koskee ensimmäisten neljännesvuosittaisten tietojen toimittamista vuoden 1999 ensimmäisestä neljänneksestä alkaen, jos kansalliset tilastojärjestelmät edellyttävät suuria mukautuksia.

7 artikla

Täytäntöönpano

1. Jäsenvaltioiden on toimitettava komissiolle (Eurostatille) kuvaus 3 artiklassa tarkoitettujen neljännesvuosittaisten tietojen keruussa käytettävistä lähteistä ja menetelmistä (ensimmäinen kuvaus) samalla, kun ne aloittavat neljännesvuosittaisten tietojen toimittamisen 5 artiklan 2 kohdassa säädetyn aikataulun mukaisesti.

2. Jäsenvaltioiden on toimitettava komissiolle (Eurostatille) kaikki tarkistukset ensimmäiseen kuvaukseen neljännesvuosittaisten tietojen keruussa käytettävistä lähteistä ja menetelmistä, kun tarkistetut tiedot toimitetaan.

3. Komissio (Eurostat) tiedottaa tilasto-ohjelmakomitealle ja raha-, rahoitus- ja maksutasetilastokomitealle kunkin jäsenvaltion käyttämistä lähteistä ja menetelmistä.

8 artikla

Raportti

Edellä 3 artiklassa tarkoitettujen tulosten perusteella ja tilasto-ohjelmakomiteaa kuultuaan komissio (Eurostat) antaa 31 päivään joulukuuta 2005 mennessä Euroopan parlamentille ja neuvostolle raportin, joka sisältää jäsenvaltioiden toimittamien neljännesvuosittaisten tietojen luotettavuuden arvioinnin.

9 artikla

Siirtymäsäännökset

1. Jäsenvaltioiden, jotka eivät voi toimittaa 4 kohdassa säädetyn siirtymäkauden aikana neljännesvuosittaisia tietoja vuoden 2001 ensimmäisestä neljänneksestä alkaen 4 artiklan 1 kohdassa säädettyjen lähteiden ja menetelmien ja 5 artiklan 1 kohdassa tarkoitetun aikataulun mukaisesti, on sovellettava 2 kohtaa.

2. Edellä 1 kohdassa tarkoitettujen jäsenvaltioiden on toimitettava komissiolle (Eurostatille) "parhaat neljännesvuosittaiset estimaattinsa" (eli sisällytettävä kaikki uusi tieto, joka tulee saataville muita kuin rahoitustilejä koskevan julkisyhteisöjen neljännesvuositilinpidon parannetun järjestelmän laadintaprosessin aikana) 5 artiklan 1 kohdassa tarkoitetun aikataulun mukaisesti.

Jäsenvaltioiden on samalla ilmoitettava, mitä on vielä tehtävä, jotta lähteet ja menetelmät olisivat 4 artiklan 1 kohdan mukaiset.

3. Komissio (Eurostat) tarkastelee 4 kohdassa säädetyn siirtymäkauden aikana jäsenvaltioiden edistymistä 4 artiklan 1 kohdan täydellisen noudattamisen osalta.

4. Siirtymäkausi alkaa 5 artiklan 2 kohdassa tarkoitetusta ensimmäisten tietojen toimittamisen ajankohdasta ja päättyy viimeistään 31 päivänä maaliskuuta 2005.

10 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

LIITE

Muita kuin rahoitustilejä koskevan julkisyhteisöjen neljännesvuositilinpidon sisältö

Muita kuin rahoitustilejä koskevan neljännesvuositilinpidon sisältö julkisyhteisöjen osalta määritellään viittaamalla julkisyhteisöjen menojen ja tulojen luetteloon, joka sisältyy 10 päivänä heinäkuuta 2000 annettuun komission asetukseen N:o 1500/2000.

Julkisyhteisöjen menot muodostuvat EKT-95:n luokista, jotka kirjataan julkisyhteisöjen tilien käytön puolelle tai varojen muutosten puolelle tai velkojen ja nettovarallisuuden muutosten puolelle julkisyhteisöjen tilien kokonaisuudessa, lukuun ottamatta luokkaa D.3, joka kirjataan julkisyhteisöjen tilien resurssien puolelle.

Julkisyhteisöjen tulot muodostuvat EKT-95:n luokista, jotka kirjataan julkisyhteisöjen tilien resurssien puolelle tai velkojen ja nettovarallisuuden muutosten puolelle julkisyhteisöjen muiden kuin rahoitustilien kokonaisuudessa, lukuun ottamatta kohtaa D.39, joka kirjataan julkisyhteisöjen tilien käytön puolelle.

Julkisyhteisöjen tulojen ja julkisyhteisöjen menojen erotus on määritelmällisesti julkisyhteisösektorin nettoluotonanto (+) / nettoluotonotto (-).

Kohtien D.41, D.7, D.92 ja D.99 taloustoimet on sulautettu julkisyhteisösektorilla. Muita taloustoimia ei ole sulautettu.

Jäljempänä oleva taulukko osoittaa EKT-95:n luokat, joista julkisyhteisöjen menot ja tulot muodostuvat. Kursivoiduista luokista toimitetaan jo tiedot neljännesvuosittain 3 päivänä helmikuuta 2000 annetun komission asetuksen (EY) N:o 264/2000 mukaisesti.

EKT-95:n koodit // Julkisyhteisöjen menot

P.2 // Välituotekäyttö

P.5 + K.2 // Pääoman bruttomuodostus + Valmistamattomien muiden kuin rahoitusvarojen hankinnat miinus vähennykset

P.51 // Kiinteän pääoman bruttomuodostus

D.1 // Palkansaajakorvaukset

D.29 // Muut tuotantoverot

D.3 // Tukipalkkiot, maksetut

D.4 // Omaisuustulot

D.41 // Korot

D.5 // Tulo-, varallisuus- ym. juoksevat verot

D.62 + D.6311 +

D.63121 + D.63131 // Rahamääräiset sosiaalietuudet + Luontoismuotoiset sosiaaliset tulonsiirrot, jotka liittyvät kotitalouksille markkinatuottajilta hankittujen tuotteiden menoihin

D.7 // Muut tulonsiirrot

D.8 // Kotitalouksien eläkerahasto-osuuden oikaisu

D.9 // Pääomansiirrot, maksetut

EKT-95:n koodit // Julkisyhteisöjen tulot

P.11 + P.12 + P.131 // Markkinatuotos + Tuotos omaan loppukäyttöön + Maksut muusta markkinattomasta tuotoksesta

D.2 // Tuotannon ja tuonnin verot

D.39 // Muut tuotantopalkkiot

D.4 // Omaisuustulot

D.5 // Tulo-, varallisuus- ym. juoksevat verot

D.61 // Sosiaaliturvamaksut

D.611 // Todelliset sosiaaliturvamaksut

D.612 // Laskennalliset sosiaaliturvamaksut

D.7 // Muut tulonsiirrot

D.9 [11] // Pääomansiirrot, saadut

[11] Kun arvioitujen mutta kantamatta jääneiden verojen ja sosiaaliturvamaksujen korjaukset kirjataan kohtaan D.9, ne katsotaan negatiiviseksi tuloksi.

D.91 // Pääomaverot

B.8g // Säästö, brutto

B.9 // Nettoluotonanto / Nettoluotonotto